Gabriel Marie Vanneufville

**Gabriel Marie Vanneufville** O.P. (født 21. oktober 1880 i Tourcoing i Frankrike, død 4. februar 1973 i Oslo)  var en fransk katolsk prest tilhørende dominikanerordenen. Han kom til Norge i 1925, pg med et avbrekk i Stockholm under Andre verdenskrig, virket han i Norge ved dominikanernes kloster St. Dominikus på Majorstua i Oslo,

## Liv og virke
### Bakgrunn
Gabriel Marie Vanneufville var sønn  av legen Jules Vanneufville og hans hustru Marie. Hans onkel var presten msgr. Gabriel Vanneufville (1866-1936), en sentral skikkelse i fransk katolsk presse - han var Roma-korrespondent for «La Croix».

Han var soldat i den franske hær ved utbruddet av første verdenskrig, og ble allerede i august 1914 tatt til fange under slaget ved Dinant-sur-Meuse, og var i tysk krigsfangenskap i fire år.

Han var først sekularprestkandidat i Louvain i Belgia, men ble så dominikaner.

### Prest
Gabriel Marie Vanneufville ble presteviet den 24. april 1924, og ble  «Lector in Sacra Liturgia» 1925 i La Saulchoir (Belgia), og ble så nesten med det samme sendt til Norge, der han ankom den 19. mai. Sammen med de noe tidligere ankomne franske pater Ambrosius Lutz og pater Étienne Béchaux inngikk pater Vanneufville den trio (fra 1925) som skulle bli en bærekraftig kommunitet og et apostolat som skulle vedvare inn i det påfølgende årtusen. Den første store oppgaven var å få bygget en kirke. Den ble reist i Neuberggata i nyromansk stil og innviet i 1927. Dominikanerkommuniteten vokste, og var en god tid hundre prosent fransk; den første norske dominikaner fikk den med Finn Thorn, som ble presteviet i 1937 og sendt til sitt hjemland. 

Fra den 13. juli 1938 til 1958 var pater Vanneufville provinsialvikar for dominikanerne i hele Skandinavia.

Under den andre verdenskrig ble det for ham som franskmann nødvendig med å flytte til den dsominikanske kommunitet i Stockholm i Sverige. Han opptok den unge norske politisoldat Dagfinn Müller (*Olav Müller*) i den katolske kirke den 31. desember 1944 ved kirken Marie Bebådelse i Stockholm, før trønderen ble sendt til troneten i Finnmark. Mûller ble senere en av Norges mest kjente katolske prester.

Pater Gabriel Marie Vanneufville var i tiden før Andre Vatikankonsil (1962-1965) med avstand den av de katolske geistlige i Norge som opptok flest konvertitter i den katolske kirke. Et totalt antall finnes ikke, men ettersom opptellinger viser av det på landsbasis er opptagelser innen St. Olav menighet i Oslo som dominerer, er konklusjonen tydelig nok med paterens 113 opptakelser (pluss én rett etter konsilet). Blant hans konvertitter var kunstnerne Gösta af Geijerstam og Liv Benedicte Nielsen, og dommeren Anne Louise Beer, og en rekke kvinner som ble nonner, dominikanerinner (sr. Marie-Louise Pettersen med flere) eller St. Josefssøstre (Sr. Marie-Kristin Riosianu).

### Død
Pater Gabriel Marie Vanneufville døde den 4. februar 1973 i på Vår Frues Hospital i Oslo, i en alder av 82 år.

Asbjørn Aarnes sa om ham senere: *«Eg visste ikkje då – og eg veit det ikkje enno – kva heilag tyder, men då eg møtte dominikanerpateren Marie-Gabriel Vanneufville, fall ordet meg på tunga. Det kom ein spaklyndt varme frå augo hans som ikkje kunne vere noko anna enn heilag. Andletet opna ei dør og baud velkomen.»*
## Referanser